- Til nå har mange opplevd Fadderuka som ekskluderende. Dørene til de største arrangementene, som er på Hall Toll, stenges når antallet overstiger 1600 studenter. Det betyr at ikke alle får plass. Dette skal vi gjøre noe med.
Det sier Christian Stenberg Pettersen, Studentparlamentets nyvalgte sjef for Fadderuka 2015, som er midt i august hvert år. Sammen med nestleder Mikael Selstad og de sju andre som etter hvert skal tiltre det nye styret, ønsker de å utvide antallet og typen arrangementer under neste fadderuke.
De største og mest tradisjonsrike arrangementene så langt er et Togaparty og et Beachparty på Hall Toll.
- Ikke alle studenter liker så godt å kle seg ut til fest. Vi vil gjerne få til noe helt annerledes i tillegg. Mitt hovedfokus er at flest mulig av de nye studentene skal bli inkludert. Derfor vil jeg gjerne ha nye arenaer å spille på i tillegg, som Tou Scene og Rogaland Teater, for eksempel. Dessuten bør alle nye studenter får seg en tur til Prekestolen, sier Christian.